รีวิวแบกเป้เที่ยวไต้หวัน 4 วันแบบชิล ๆ ตอนที่ 3: ฟิตพลังขา พาขึ้นเขาเซี่ยงซาน บุกร้านโทโทโร่

ความเดิมตอนที่แล้ว รีวิวแบกเป้เที่ยวไต้หวัน 4 วันแบบชิล ๆ ตอนที่ 2 ผมกับหนึ่งเดินทางออกไปเที่ยวนอกเมืองไทเป ที่แรกที่พวกเราแวะไป คือ หมู่บ้านแมว และแม่น้ำจีหลง ซึ่งต้องนั่งรถไฟ TRA ไปลงสถานีโฮ่วโถง (Houtong) จากนั้นเราแวะไปดูการปล่อยโคม และน้ำตกที่สือเฟิ่น (Shifen) ปิดท้ายด้วยการไปท่องราตรีที่เมืองโคมแดงจิ่วเฟิ่น (Jiufen) การไปเที่ยว 3 เมืองในวันเดียวทำให้พวกเราหมดพลัง ต้องนอนชาร์จแบตอยู่ที่พักกันจนถึงตอนเย็นค่อยออกไปเที่ยว ทริปวันที่ 3 จะเป็นทริปสั้น ๆ (แต่แนะนำให้ไป) ในเมืองไทเป หากใครพร้อมแล้วมาติดตามกันได้เลยครับ

หลังจากไปเที่ยวนอกเมืองในวันที่ 2 ทริปวันที่ 3 เราเลือกเที่ยวในเมืองไทเป็นหลัก เพราะยังมีอีกหลายที่ที่เรายังไม่ได้แวะไปครับ การเดินทางในไทเปสามารถกะเวลาได้ชัดเจน เนื่องจากการโดยสารด้วยรถไฟ MRT นั้นสะดวกมาก ประกอบกับสถานที่เที่ยวต่าง ๆ ก็มีอยู่ในไกด์บุ๊คเล่มที่ผมพกไปด้วย

ทริปวันที่ 3 เป็นอีกทริปที่เราจะต้องใช้พลังมากแม้จะเป็นทริปสั้น ๆ เพราะต้องเดินขึ้นภูเขา เป้าหมายหลักของวันนี้ คือ การไปชมพระอาทิตย์ตกเดินที่ภูเขาเซี่ยงซาน (Xiangshan Moutain) ซึ่งเป็นสถานที่ที่ผมแนะนำว่าถ้าใครมาเที่ยวไต้หวันต้องมาแวะที่นี่ครับ เพื่อชมวิวเมืองไทเปยามค่ำคืนซึ่งมันสวยมาก

การเดินทางมาที่ภูเขาเซี่ยงซาน เรานั่งรถไฟ MRT มาลงสถานี Xiangshan (สุดสายสีแดง) จากนั้นออกประตูทางออก 2 และเดินเลาะริมสวนสาธารณะจะเห็นป้ายบอกทางไปทางขึ้นภูเขาเซี่ยงซาน ซึ่งมี 2 ระยะทาง คือ 1 กม.ใช้เวลาเดิน 40 นาที และ 650 เมตรใช้เวลาเดิน 20 นาที ให้เลือกทาง 650 เมตร จะได้ประหยัดเวลา เพราะเราต้องเดินขึ้นเขาไปอีกครับ

ช่วงที่เดินเลาะริมสวนสาธารณะเราจะเห็นตึก Taipei 101 อยู่ใกล้ ๆ เพราะสถานี Xiangshan อยู่ถัดจากสถานี Taipei 101 เพียงสถานีเดียว สำหรับใครที่อยากไปชมพระอาทิตย์ตกดิน ผมแนะนำให้ไปช่วง 5 โมงเย็น เพราะเราจะสามารถเก็บบรรยากาศได้ทั้งตอนที่พระอาทิตย์ตกดิน และตอนกลางคืน ซึ่งบรรดาตึกและอาคารต่าง ๆ ในเมืองไทเปจะเปิดไฟสวยงามมาก

วิวตึกไทเปตอนเลาะริมสวนสาธารณะ

วิวตึกไทเปตอนใกล้ถึงทางขึ้นเขาเซี่ยงซาน

ภูเขาเซี่ยงซาน – อยากดูวิวหลักล้านให้มาที่นี่

และแล้วเราก็มาถึงทางขึ้นเขาเซี่ยงซานครับ จะเห็นป้ายรูปช้างอยู่เพราะว่าเขาเซี่ยงซานมีชื่อเรียกอีกชื่อหนึ่ง คือ เขาช้าง (Elephant Mountain) ครับ สำหรับทางเดินขึ้นเขาจะเป็นทางบันไดหิน มีจุดให้แวะพักเหนื่อยเป็นระยะ

ป้ายหน้าทางขึ้นเขาเซี่ยงซาน

ทางขึ้นเขาเซี่ยงซาน

ทางขึ้นเขาเซี่ยงซานจะใช้เวลาประมาณ 20 นาทีจากตีนเขาไปถึงจุดชมวิว เดินมาได้สักระยะแล้วหันหลังกลับ เราจะเริ่มเห็นวิวของเมืองไทเปครับ

วิวเมืองไทเป

ผมเดินมาถึงจุดชมวิวยอดนิยมของเขาเซี่ยงซาน เพื่อปักหลักดูพระอาทิตย์ตกดิน จุดนี้มีนักท่องเที่ยวมาตั้งกล้องถ่ายรูปเป็นจำนวนมาก บางคนปีนขึ้นไปถ่ายบนก้อนหิน ภาพที่ผมเก็บมาฝากเป็นภาพนครไทเปยามเย็น มีตึกไทเป 101 ยืนโดดเด่นเป็นพระเอก สีของท้องฟ้าไล่จากช่วงพระอาทิตย์ยามอัสดงโทนสีส้ม ค่อยกลายมาเป็นฟ้าเทา ๆ และกลายเป็นสีน้ำเงินช่วงหัวค่ำในที่สุด

จุดชมวิวเขาเซี่ยงซานช่วงพระอาทิตย์ตกดิน

จุดชมวิวเขาเซี่ยงซานช่วงกำลังจะมืด

จุดชมวิวเขาเซี่ยงซานช่วงกำลังจะมืด

ตึกไทเป 101 – ตึกเด่น แต่เราแวะมาทานข้าวเย็นที่นี่

หลังจากเก็บรูปบนเขาเซี่ยงซานเสร็จ เรานั่งรถไฟกลับไปที่สถานี Taipei 101 เพื่อหาข้าวเย็นทานที่ตึก Taipei 101 ชั้นล่างสุดจะเป็น Food Center มีร้านดังอย่างติ่นไท่ฟง (Din Tai Fung) ที่มีเสี่ยวหลงเปาอยู่ แต่คิวยาวมากน่าจะต้องรอ 30 – 60 นาที ผมกับหนึ่งจึงตัดสินใจไปทาน Food Center แทน

ราคาอาหาร Food Center ที่ผมสังเกตผ่าน ๆ อยู่ในช่วง 120 – 300 NTD แล้วแต่ร้านและเมนู อย่างเซ็ตอาหารญี่ปุ่นที่ผมซื้อมา 180 NTD ได้เยอะก็จริง ๆ แต่รสชาติก็ไม่ได้ว้าวอะไร

ส่วนชาไข่มุกในตึกไทเป 101 เราลองของร้าน Smoothie House แก้วละ 80 NTD ตัวชานมอร่อย แต่ใส่น้ำตาลมาเยอะมากสังเกตจากลวดลายในแก้วชา ต้องคนให้เข้ากันก่อนดื่มครับ

Donguri Republic – สาวกโทโทโร่ห้ามพลาด

หากใครที่เป็นแฟนหนังค่าย Studio Ghibli และคลั่งไคล้เจ้าโทโทโร่ ผมแนะนำให้แวะไปร้าน Donguri Republic ซึ่งอยู่ในห้าง Att 4 Fun ห้างนี้อยู่ติดกับตึกไทเป 101 ต้องเดินข้ามถนนใช้เวลาเพียง 3 นาทีเท่านั้น

แผนที่ห้าง Att 4 Fun

ร้าน Donguri Republic เป็นร้านที่ได้สิทธิ์จัดจำหน่ายสินค้าของ Studio Ghibli อย่างเป็นทางการ ร้านจะอยู่ชั้นใต้ดินของห้าง Att 4 Fun เข้าห้างแล้วลงบันไดเลื่อนไปชั้นเดียวก็จะเจอ มาถึงแค่หน้าร้านสาวกโทโทโร่จะต้องร้องกรี๊ดทันที เพราะจะเจอกับตุ๊กตาโทโทโร่ขนาดใหญ่ที่ยืนอยู่ข้างป้ายรถเมล ฉากเดียวกับแบบในภาพยนตร์เลย

เดินเข้ามาจะเจอกับรถบัสแมวเหมียวที่พา ซะสึกิ และ เม สองพี่น้องตัวเอกของเรื่อง My Neighbor Totoro กลับบ้าน เราสามารถเข้าไปในตัวแมวเพื่อถ่ายรูปได้นะครับ

ในร้านจะขายสินค้าที่เกี่ยวกับอนิเมะของค่าย Studio Ghibli ไม่ว่าจะเป็นตุ๊กตา พวงกุญแจ หนังสือการ์ตูน สมุดจด แก้ว กระปุกออมสิน แผ่นหนังบลูเรย์ ไปจนถึงเสื้อผ้า ถุงมือ และถุงเท้า เรียกว่าเลือกกันไม่หวาดไม่ไหวถูกใจคนชอบอนิเมะของค่ายนี้แน่นอนครับ

หากใครจำฉากที่ เม ตามภูติตัวจิ๋วจนเข้าไปเจอกับโทโทโร่ตัวใหญ่ที่นอนหลับอยู่ในโพรงต้นได้ ที่นี่ก็มีโพรงต้นไม้นั้นที่เจ้าโร่นอนหลับอยู่ครับ ด้านนอกจะมีปุ่มสีแดงให้กด กดแล้วจะได้ยินเสียงกรนของโทโทโร่ที่หลับอยู่ครับ

ด้านในสุดของร้านจะมีรูปปั้นเจ้าผีไร้หน้าอยู่ เราสามารถเข้าไปยืนถ่ายรูปข้าง ๆ ได้

เนื่องจากปี 2018 เป็นวาระครบรอบ 30 ปีภาพยนตร์เรื่อง โทโทโร่เพื่อนรัก (My Neighbor Totoro) (ฉายมานานมากตั้งแต่ปี 1988) ก็จะมีสินค้าที่ผลิตออกมาพิเศษ เพื่อเฉลิมฉลองการครบรอบ 30 ปี อย่างเสื้อที่เห็นในรูป และมีสิ่งของต่าง ๆ มากมายที่ผลิตออกมาสำหรับอีเว้นท์ครบรอบนี้ครับ

เสื้อครบรอบ 30 ปีโทโทโร่

สุดท้ายก็เลยจัดเสื้อครบรอบ 30 ปีโทโทโร่มา 1 ตัวครับ ราคา 1,800 NTD

เสื้อครบรอบ 30 ปีโทโทโร่

ปิดท้าย Day 3

จากทริปสูบพลังนอกเมืองไทเปวันที่ 2 ทำให้ผมกับหนึ่งตัดสินใจพักเก็บแรงอยู่แต่ที่พักในวันที่ 3 จนกระทั่งถึงตอน 4 โมงเย็นเราออกเดินทางไปชมพระอาทิตย์ตกดินที่เขาเซี่ยงซาน (Xiangshan Moutain) ซึ่งเป็นจุดเที่ยวที่ในไกด์บุ๊คแนะนำให้ไปโดน พวกเรานั่งรถไฟ MRT ไปลงสุดสายสีแดงสถานี Xiangshan ก่อนเดินลัดเลาะสวนสาธารณะไปสู่ทางขึ้นเขาเซี่ยงซาน

เขาเซี่ยงซานใช้เวลาเดินประมาณ 20 นาทีจากตีนเขาไปยังจุดชมวิว และที่นั่นเราจะได้ชมวิวเมืองไทเปเบื้องล่าง ซึ่งมีตึกไทเป 101 เป็นพระเอกตั้งสูงตะหง่านและโดดเด่นอย่างมาก บรรยากาศในยามที่พระอาทิตย์ตกดิน ท้องฟ้าสีส้มโทนอุ่น ค่อย ๆ เปลี่ยนเป็นสีน้ำเงิน จากนั้นแสงสีจากตึกรามบ้านช่องจะค่อย ๆ ฉายออกมาเพื่อสู้กับความมืดในยามค่ำคืน มันเป็นอะไรที่คุ้มค่าจริง ๆ กับการหอบร่างเดินขึ้นเขาเพื่อมาชมวิวแบบนี้

พอลงจากเขาเซี่ยงซาน ผมกับหนึ่งไปหาข้าวเย็นทานที่ตึกไทเป 101 เสียดายที่ไม่ได้ไปลองเสี่ยวหลงเปาอันเลื่องชื่อ ของร้านติ่นไถ่ฟง เพราะคนต่อคิวเยอะมากไม่ไหวจะรอ สถานที่สุดท้ายของทริปวันที่ 3 คือ ร้าน Donguri Republic ร้านสำหรับคนรักอนิเมะของค่าย Studio Ghibli มีตุ๊กตาโทโทโร่เป็นตัวชูโรงเรียกลูกค้าเข้าร้าน ข้างในมีของที่ระลึกให้เลือกซื้อกันแบบไม่หวาดไม่ไหว สินค้าเป็นของแท้นำเข้าจากญี่ปุ่น ใครรักการ์ตูนค่ายนี้แนะนำให้แวะไปครับ

สำหรับทริปวันที่ 4 จะเป็นวันสุดท้ายของการเที่ยวไต้หวัน เดี๋ยวมาลุ้นกันต่อตอนหน้าครับว่าผมจะพาทุกคนไปที่ไหนบ้าง หากใครพร้อมแล้วไปติดตามอ่านต่อกันได้เลยครับ

อ่านต่อ ตอนที่ 4: ไทเปเวย์ไหนดี – เก็บตกอนุสรณ์สถานเจียงไคเช็ค ขึ้นกระเช้าเหมาคง แล้วตรงไปตลาดปลา